ส่วนที่ 1

ข้อมูลสรุป (Executive Summary)

ธนาคาร ไทยธนาคาร จำกัด (มหาชน) (“ไทยธนาคาร” หรือ “ธนาคาร”)
เกิดจากการควบรวมกิจการของธนาคาร สหธนาคาร จำกัด (มหาชน) (“สหธนาคาร”)
บริษัทเงินทุนหลักทรัพย์ กรุงไทยธนกิจ จำกัด (มหาชน) (ปัจจุบันชื่อ บริษัทเงินทุน กรุงไทยธนกิจ
จำกัด (มหาชน) (“บง.กรุงไทยธนกิจ”)) และบริษัทเงินทุน 12 บริษัทที่ถูกทางการเข้าแทรกแซง
(ได้แก่ บริษัทเงินทุน นวธนกิจ จำกัด (มหาชน), บริษัทเงินทุนหลักทรัพย์ ร่วมเสริมกิจ จำกัด
(มหาชน), บริษัทเงินทุน มหาทุน จำกัด, บริษัทเงินทุน บางกอกเอเชียน จำกัด,
บริษัทเงินทุนหลักทรัพย์ เคสิท จำกัด (มหาชน), บริษัทเงินทุน เอราวัณทรัสต์ จำกัด, บริษัทเงินทุน
เศรษฐการ จำกัด, บริษัทเงินทุน ธนสยาม จำกัด (มหาชน), บริษัทเงินทุน เฟิสท์ ซิตี้
อินเวสเม้นท์ จำกัด (มหาชน), บริษัทเงินทุน วชิระธนทุน จำกัด, บริษัทเงินทุนหลักทรัพย์
ไทยซัมมิท จำกัด และบริษัทเงินทุนหลักทรัพย์ ไอเอฟซีที ไฟแนนซ์ จำกัด (มหาชน))
ตามคำสั่งของทางการเมื่อวันที่ 14 สิงหาคม 2541 และมติคณะรัฐมนตรีเมื่อวันที่ 27 ตุลาคม 2541
และประกาศของกระทรวงการคลังลงวันที่ 22 ธันวาคม 2541

จากการควบรวมกิจการระหว่าง 14 สถาบันการเงินดังกล่าวเกิดเป็นธนาคารพาณิชย์แห่งใหม่
และได้จดทะเบียนเปลี่ยนแปลง ชื่อจากธนาคาร สหธนาคาร จำกัด (มหาชน) เป็น “ธนาคาร
ไทยธนาคาร จำกัด (มหาชน)” ชื่อภาษาอังกฤษ “BANKTHAI PUBLIC COMPANY LIMITED”
เมื่อวันที่ 21 ธันวาคม 2541 ธนาคารให้บริการด้านการธนาคารพาณิชย์ทุกประเภท
รวมถึงการบริหาร กองทุนสำรองเลี้ยงชีพ การเป็นที่ปรึกษาทางการเงิน
และมีการทำธุรกรรมเกี่ยวกับหลักทรัพย์
ปัจจุบันธนาคารมีเครือข่ายในการให้บริการเฉพาะในประเทศไทยเท่านั้น ณ วันที่ 31 ธันวาคม
2545 ธนาคารมีพนักงาน (ไม่รวมลูกจ้าง) จำนวน 2,327 คน มีสำนัก (Area Office)
ซึ่งเป็นทั้งสาขาด้วยรวมทั่วประเทศทั้งสิ้น 17 สำนัก และสาขา (Branch) ทั่วประเทศ 64 สาขา

ธนาคารมีเป้าหมายและกลยุทธ์ทางธุรกิจคือ
การเป็นธนาคารพาณิชย์และธนาคารเพื่อการลงทุนที่มุ่งตลาดระดับกลางขึ้นไป (Wholesale /
Investment Bank) และการให้บริการ Trade Finance
เพื่อสามารถให้บริการแก่ลูกค้าได้อย่างครบวงจร และลดการแข่งขันทางด้าน Retail Banking
ลง เพื่อให้สามารถแข่งขันกับธนาคารอื่นได้
ธนาคารยังมีเป้าหมายในการปล่อยกู้ร่วมกับสถาบันการเงินอื่นๆ (Syndicated Loan)
ในโครงการเงินกู้ใหญ่ ๆ และสนับสนุนธุรกิจอื่นๆ ของธนาคาร เช่น
ธุรกิจที่ปรึกษาทางการเงินและการบริหารกองทุนสำรองเลี้ยงชีพ นอกจากนี้
ธนาคารยังมีนโยบายในการสนับสนุนธุรกิจและเน้นการขยายธุรกิจของบริษัทในเครือทั้งในด้านธุรกิจหลักทรัพย์
ซึ่งดำเนินงานโดยบริษัทหลักทรัพย์ บีที จำกัด ธุรกิจประกันภัย ซึ่งดำเนินงานโดยบริษัท บีที
ประกันภัย จำกัด ธุรกิจที่ปรึกษาทางธุรกิจ ซึ่งดำเนินงานโดยบริษัท บีที ที่ปรึกษาธุรกิจ จำกัด

จากการควบรวมกิจการซึ่งธนาคารรับโอนสินทรัพย์ด้อยคุณภาพจากบริษัทเงินทุน 12
บริษัทที่ถูกทางการเข้าแทรกแซง และ สหธนาคาร และบง.กรุงไทยธนกิจมาด้วย
โดยคณะรัฐมนตรีได้มีมติเมื่อวันที่ 19 กันยายน 2543
กำหนดให้กองทุนเพื่อการฟื้นฟูและพัฒนาระบบสถาบันการเงิน (“กองทุนเพื่อการฟื้นฟูฯ”)
ชดเชยความเสียหายจากการรับโอนสินทรัพย์ด้อยคุณภาพในส่วนที่มาจากบริษัทเงินทุน 12 บริษัท
และสหธนาคาร (Covered Asset Pool (CAP)) ด้วยวิธี Yield Maintenance
และปันส่วนผลขาดทุนหรือกำไรจากการบริหารสินทรัพย์ด้อยคุณภาพตามวิธี Gain/Loss Sharing
โดยสัญญาการชดเชยสินทรัพย์ด้อยคุณภาพมีกำหนดระยะเวลา 5 ปี สิ้นสุดวันที่ 31 ธันวาคม 2548

ในช่วงปลายปี 2544
ที่ประชุมคณะกรรมการธนาคารได้เห็นชอบให้โอนสินทรัพย์ด้อยคุณภาพของธนาคารที่เข้าข่ายพึงโอนไปบรรษัทบริหารสินทรัพย์ไทย
(“บสท.”) โดยถึง ณ วันที่ 31 ธันวาคม 2545 ธนาคารได้โอนหนี้ด้อยคุณภาพไปยัง บสท.
ทั้งสิ้นจำนวน 1,277 ราย ภาระหนี้ 95,220 ล้านบาท
โดยลูกหนี้กลุ่มดังกล่าวธนาคารได้รับมอบหมายจาก บสท. ให้เป็นผู้บริหารสินทรัพย์ จำนวน 307
ราย ภาระหนี้ 51,964 ล้านบาท ณ 31 ธันวาคม 2545
ธนาคารได้ดำเนินการแก้ไขหนี้พร้อมสรุปความเห็นแจ้ง บสท. แล้ว จำนวน 226 ราย ภาระหนี้
31,096 ล้านบาท
และเนื่องจากธนาคารมีนโยบายเร่งขยายฐานลูกค้าใหม่เพิ่มขึ้นจึงได้มีหนังสือแจ้งไปยัง บสท.
ว่าธนาคารขอรับเป็นผู้บริหารลูกหนี้เพียง 34 ราย ภาระหนี้ 10,370 ล้านบาท เท่านั้น
โดยธนาคารได้ดำเนินการตามข้อสรุป และแจ้งให้ บสท. ทราบแล้วทั้ง 34 ราย ส่วนที่เหลือขอให้
บสท. เป็นผู้ดำเนินการต่อไป

ธนาคารได้ดำเนินธุรกิจเชิงรุกมากขึ้นแต่มีความระมัดระวังและบริหารความเสี่ยงเป็นอย่างดี
มีการปรับโครงสร้างภายในองค์กรให้มีความกระชับและคล่องตัวในการดำเนินธุรกิจเพื่อให้สอดคล้องกับสภาพแวดล้อมทางเศรษฐกิจ
การเงิน และการแข่งขันที่รุนแรงมากขึ้นในอุตสาหกรรมการเงินการธนาคาร อย่างไรก็ตาม
ผลการดำเนินงานของธนาคารสามารถบรรลุผลตามเป้าหมายที่ตั้งไว้ โดยในปี 2545
ธนาคารมีรายได้จากการประกอบการทั้งสิ้น 12,474 ล้านบาท ลดลงจากปี 2544 ร้อยละ 7.1
และมีรายจ่ายจากการประกอบการ 10,567 ล้านบาท ลดลงจำนวน 1,789 ล้านบาท
หรือลดลงร้อยละ 14.5 เมื่อเทียบกับปีที่ผ่านมา ทั้งนี้ ในปี 2545 นั้น ธนาคารมีกำไรสุทธิ 1,907
ล้านบาท เทียบกับกำไรสุทธิ 1,071 ล้านบาทในปี 2544

ในด้านสินทรัพย์ สินเชื่อ และเงินฝากของธนาคาร ณ วันที่ 31 ธันวาคม 2545
ธนาคารมีทรัพย์สินทั้งสิ้น 271,103 ล้านบาท ลดลงจากปี 2544 จำนวน 99 ล้านบาท
และเงินให้สินเชื่อสุทธิ (หักค่าเผื่อหนี้สงสัยจะสูญแล้วและไม่รวมดอกเบี้ยค้างรับ) มีจำนวนเงิน
108,154 ล้านบาท ลดลงร้อยละ 9.4 ส่วนเงินฝากของธนาคาร
(ไม่รวมรายการระหว่างธนาคารและตลาดเงิน) มีจำนวน 195,345 ล้านบาท เพิ่มขึ้นร้อยละ
15.6

ในปี 2545 กองทุนเพื่อการฟื้นฟูฯ ซึ่งเป็นผู้ถือหุ้นรายใหญ่ของธนาคาร
ได้ปรับลดสัดส่วนการถือหุ้นในธนาคารลงตามนโยบายของรัฐบาลในการแปรรูปรัฐวิสาหกิจ
โดยการจำหน่ายหุ้นสามัญของธนาคารที่กองทุนเพื่อการฟื้นฟูฯ ถือหุ้นอยู่จำนวน 707
ล้านหุ้นแก่ประชาชนทั่วไป ซึ่งภายหลังจากการขายหุ้นดังกล่าว
ทำให้โครงสร้างผู้ถือหุ้นของธนาคารเปลี่ยนแปลงไป โดยกองทุนเพื่อการฟื้นฟูฯ
ยังเป็นผู้ถือหุ้นใหญ่ในสัดส่วนร้อยละ 48.98 ส่วนผู้ถือหุ้นรายอื่นที่เหลือประกอบด้วยผู้ลงทุนสถาบัน
นิติบุคคล และบุคคลธรรมดา ถือหุ้นรวมกันในสัดส่วนร้อยละ 51.02

นอกจากนี้ ธนาคารได้ดำเนินงานเพื่อให้บรรลุเป้าหมายทางธุรกิจในด้านต่าง ๆ ดังต่อไปนี้

-   ธนาคารได้มีการขยายฐานลูกค้าอย่างต่อเนื่อง มีการปรับเป้าหมายสินเชื่อเพิ่มขึ้นเป็น 28,000
    ล้านบาท และจัดตั้งศูนย์ SMEs
    พร้อมทั้งเร่งรัดแก้ไขปัญหาหนี้ด้อยคุณภาพและสามารถแก้ไขเกินกว่าเป้าหมายร้อยละ 38

-   ธนาคารได้พัฒนาผลิตภัณฑ์ทางการเงินใหม่ๆ และบริการทางการเงินใหม่ๆ
    อย่างต่อเนื่องตลอดปี 2545

-   ผลการดำเนินการปรับลดต้นทุนเงินฝากได้ประสบความสำเร็จเกินเป้าหมาย
    ลดต้นทุนเงินฝากลงร้อยละ 0.64

-   การจัดตั้งหน่วยงานด้านพัฒนาโครงการ ทำหน้าที่ศึกษาความเป็นไปได้ของโครงการ
    พร้อมทั้งเชิญชวนนักลงทุนทั้งในและต่างประเทศเข้าร่วมลงทุน

-   ธนาคารได้คัดเลือกซอฟท์แวร์ Globus ของบริษัท Temenos เป็นระบบ Core Banking
    ของธนาคาร และจะสามารถทดลองระบบดังกล่าวได้ในปี 2546
    ซึ่งจะช่วยให้ธนาคารสามารถบริหารจัดการและวางกลยุทธ์ให้สอดคล้องกับนโยบายของธนาคารและความต้องการของลูกค้า
    โดยคาดว่าธนาคารจะใช้ระบบใหม่นี้ได้ประมาณปลายปี 2546

-   งานของฝ่ายปฏิบัติการ-ธุรกรรมการธนาคารในประเทศ
    ฝ่ายบริการธุรกิจต่างประเทศและการลงทุน และฝ่ายบริการธนาคารอิเล็กทรอนิกส์
    ได้ผ่านการตรวจสอบรับรองคุณภาพมาตรฐาน ISO 9001 : 2000 เกือบทั้งหมด

-   ด้านการบริหารความเสี่ยง ธนาคารได้ประกาศใช้ Risk Grading Tool (RGT)
    อย่างเป็นทางการในเดือนมีนาคม 2545 ในขณะที่ความเสี่ยงปฏิบัติการ
    ธนาคารได้ให้ฝ่ายงานและสาขาทำหน้าที่โดยตรงในการประเมินและบริหารความเสี่ยงปฏิบัติการภายในหน่วยงานของตน

-   ด้านงานวิจัยและวางแผน
    ได้ผลิตงานวิจัยหลากหลายและให้บริการเชิงรุกต่อลูกค้าของธนาคารและนักลงทุน
    นอกจากนี้ยังเผยแพร่งานวิจัยผ่านสื่อต่างๆ
    และจัดงานสัมมนาทางวิชาการให้กับลูกค้าอย่างต่อเนื่อง

-   พัฒนาระบบการให้บริการและข้อมูลข่าวสาร เพื่อการบริหารในเชิงกลยุทธ์ (Strategic
    MIS)

-   อบรมและพัฒนาบุคลากรโดยเน้นหลักสูตรทางด้านการบริหารและการประเมินแก่ผู้บริหารทุกระดับ